Ńdɔ bǒd yā Yērúzalɛm bə́ ngátə́le Akhazias mɔ́n mvúa woé ńkūkúmá á məyian móé; amú ńsámbá bod ó ngásɔ́ ai Arâb á mīńkán bə́ ngáman wé é bɔ́n bə́sə̄ bə́ ngábə nyiá bodo. Ńdɔ Akhazias, mɔ́n Yoram, a ngatə́bə ǹkúkúmá yā Yúda. 2Akhazias a ngabə́ ókalǎ bisəb məwóm mə́nyi ai bíbɛ̄ éyɔŋ a ngatádi dzóe, ńdɔ a ngádzóe m̀bú ḿbɔ̄g a Yērúzalɛm. Dzwé nyiá á ngábə́ Athalí, ngɔn Omri. 3Ńdɔ̄ fə̄ nyé a ngáwulu á məzěn yā ndá Akhab, amú nyīá á ngábə́ lə́bə̄ nyé bə̄bə̂ mə́lə́bə́gá mə́ éku ǹyə́bə́. 4A ngábɔ̄ é mam mə́ nə́ ábē á mís mə́ Ńtondôbə, anə́ ḿból ndá Akhab e ngábɔ, amú á mvús awú ésīá, bod bə́tē ḿbɔ̄ bə́ ngábə́ bə̄lə́b bóé ású ńdzáŋán wóé. 5Ḿból bēn á ngātoŋ mələ́bə́gá mábán, ńgɔ a ngábáman ai Yoram, mɔ́n Akhab, ǹkúkúmá yā Ísraɛ̂l, a kə́ bɔ̌ bītá ai Hazael, ǹkúkúmá yā Aram, á Ramoth yǎ Galaad. Hədá ńdɔ bǒd yā Aram bə́ ngábáli Yoram, 6ńdɔ a ngákə syêban á Ízrêl ású mə́və́ŋ bə́ ngábálī nyé á Rama, éyɔŋ ǎ lúmuŋan ai Hazael, ǹkúkúmá yā Aram. Ńdɔ̄ hḿ Akhazias, mɔ́n Yoram, ǹkúkúmá yā Yúda, a ngásigi á Izrêl, nə́ a kə yén Yoram, mɔ́n Akhab, ḿból a ngabə́ ḿbālán. 7Ńdɔ Zambá á ngābɔ̄ nâ məyén yā ábə Yoram mə́ dzâ Akhazias. Á suan a ngásuan, ńdɔ a ngákə ai Yoram átōbǎn ai Yéhu, mɔ́n Nimshi, yǎ Ńtondôbə a ngáwɔbɔ m̀bɔ́n ńkúkúmá ású yə̄ nə́ á dzâ ndá Akhab. 8Éyɔŋ hḿ ā dzə́ŋə̄ nâ á kun ndá Akhab, ńdɔ Yéhu a ngákɔ́b bə̄dzōē yā Yúda ai bɔ́n bə́ bə̄bə́nyāŋ bə́ Akhazias, yā bə́ ngábə́ syê ǹkúkúmá, ńdɔ a ngáman bɔ́ wē. 9Ǎ ngadzə́ŋ Akhazias, ńdɔ̄ bə́ ngábi nyé é vóm á ngākə sɔbɔ á Samaría, ńdɔ̄ bə́ ngázu ai nyé ábə Yéhu, ńdɔ a ngáwé nyé. Ńdɔ̄ bə́ ngádzəb nyé, amú bə́ dzô nâ: “A nə mɔ́n Yosafat yǎ á ngādzə́ŋ Ńtondôbə ai ǹnə́m wóé ósə.” Ndá Akhazias e ngábə́ bələ́ kig é mod yǎ á nə̄ dzǎm dzóē áyɔŋ.